วางมาตรฐานปิดบ.ประกัน
คปภ.คลอดเกณฑ์ใหม่ระบุชัดเจนหวั่นข้อครหาออกคำสั่งเลือกปฏิบัติ
9 ต.ค. 2557

คปภ.คลอดเกณฑ์ใหม่ระบุชัดเจนหวั่นข้อครหาออกคำสั่งเลือกปฏิบัติ
คปภ.วางเกณฑ์มาตรฐานชัดเจน คุมเข้มบริษัทประกัน ห้ามขยายธุรกิจ ยันหยุดกิจการ
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้ทาง คปภ.ได้ออกประกาศฉบับใหม่ เพื่อกำหนดกรอบในการพิจารณาว่าจะมีกรณีใดบ้างที่ถือว่าบริษัทประกันมีฐานะหรือการดำเนินการอยู่ในลักษณะอันอาจเป็นเหตุให้เกิดความเสียหายแก่ผู้เอาประกันหรือประชาชนได้ 
“เราต้องการให้มีกรอบที่ชัดเจน เป็นมาตรฐาน ในการใช้อำนาจสั่งการกับบริษัทประกัน จะได้ไม่เป็นการเลือกปฏิบัติ เนื่องจาก คปภ.มีอำนาจออกคำสั่งให้บริษัทประกันแก้ไขฐานะหรือการดำเนินการ หากเห็นว่าการดำเนินงานของบริษัทประกันอาจส่งผลเสียหายแก่ลูกค้าประชาชน เช่น การสั่งห้ามขยายธุรกิจในกรณีที่บริษัทประกันชีวิตขาดเงินกองทุน หรือสั่งให้บริษัทประกันวินาศภัยแก้ไขฐานะหรือการดำเนินการ และหยุดรับประกันวินาศภัยเป็นการชั่วคราวได้” แหล่งข่าวเปิดเผย
สำหรับกรณีการดำเนินงานของบริษัทประกันที่ถือว่าเข้าข่ายประกาศฉบับดังกล่าว ประกอบด้วย 1.บริษัทยื่นรายงานไม่ถูกต้องตามความเป็นจริง หรือแสดงรายงานอันเป็นเท็จโดยมีพฤติกรรมปิดบัง ซ่อนเร้น 2.มีพฤติกรรมหรือการกระทำที่ส่อไปในทางทุจริต เบียดบังทรัพย์สินของบริษัท เช่น รับประกันภัยโดยไม่ลงสมุดทะเบียน 3.บริษัทมีเจตนาฝ่าฝืนหรือไม่ปฏิบัติตามคำสั่งของนายทะเบียน หรือพนักงานเจ้าหน้าที่ที่สั่งให้ส่งเอกสารหลักฐานเพื่อประโยชน์ในการตรวจสอบฐานะการเงินของบริษัท หรือส่งเอกสารหลักฐานอันเป็นเท็จ
4.บริษัทขยายธุรกิจในระหว่างดำเนินการตามโครงการตามมาตรา 5.บริษัทไม่ยื่นรายงานประเภทต่างๆ เกี่ยวกับฐานะการเงินและกิจการของบริษัทโดยไม่มีเหตุอันควร เช่น ไม่ยื่นรายงานการคำนวณความรับผิดตามกรมธรรม์ประกันภัย 6.ผู้สอบบัญชีแสดงความเห็นงบการเงินแบบมีเงื่อนไข แสดงความเห็นว่าไม่ถูกต้อง หรือไม่แสดงความเห็น ซึ่งเป็นสาระสำคัญส่งผลกระทบต่อฐานะการเงินของบริษัท 
แหล่งข่าวเปิดเผยว่า กรณีที่ 7.บริษัทมีเจตนาการขายประกันภัยที่ตนไม่ได้รับใบอนุญาตประกอบธุรกิจ 8.บริษัทลงทุนประกอบธุรกิจอื่นและไม่ดำเนินการให้มีระบบและความพร้อมตามประกาศว่าด้วยการลงทุนประกอบธุรกิจอื่น 9.บริษัทประวิงการใช้เงินหรือประวิงการคืนเบี้ยประกันที่ต้องจ่ายหรือคืนโดยไม่มีเหตุอันสมควร หรือจ่ายหรือคืนโดยไม่สุจริต และ 10.บริษัทกระทำการฝ่าฝืนหรือไม่ปฏิบัติตามกฎหมาย และนายทะเบียนได้มีคำสั่งให้กระทำการหรืองดเว้นกระทำการที่เป็นการฝ่าฝืนกฎหมายแล้ว แต่บริษัทยังคงฝ่าฝืนหรือไม่ปฏิบัติตามกฎหมาย